De fleste af os reagerer instinktivt, når nogen eller noget pludselig træder ud på vejen foran os - og det er i de fleste tilfælde en god ting. Men det kan ende galt at lave en pludselig undvigemanøvre - som det gjorde for en bilist tidligt fredag morgen klokken 5.30 på Jernbanegade i Strandby, tæt på Strandby Station. Bilisten ser pludselig en hare på vejen og vælger instinktivt at vige udenom. Men det får bilen til at slingre, og den vælter rundt og ender i grøften på taget. - Vi mistænker ikke bilisten for at have kørt for stærkt, men selvom du kun kører det tilladte, kan sådan en undvigemanøvre, hvor du hiver hårdt i rattet, kan godt få bilen til at vælte rundt, fortæller vagtchef ved Nordjyllands Politi Poul Fastergaard. Bilisten kom ikke noget alvorligt til ved ulykken og blev rutinemæssigt hentet af en ambulance og kørt til Hjørring Sygehus. Jernbanevej blev ikke spærret i forbindelse med ulykken, og der har ingen påvirkinger været af trafikken.

Opsummering:
En undvigemanøvre endte uheldigt for en morgenbilist, der dog slap heldigt fra ulykken. Nordjyllands Politi giver fem gode råd til, hvornår du bør undvige - og hvornår du skal lave være.